Gandia serà l'epicentre de la desena edició de la Volta Ciclista a la Comunitat Valenciana Fèmines
10 febrer 2025

## Gandia serà l'epicentre de la desena edició de la Volta Ciclista a la Comunitat Valenciana Fèmines10 febrer 2025Última actualització: 10 febrer 2025

![](../gestion/img/b1c3924b40cd2d63a712c0a9c00debc1f13cb98197ea488f002e8d403c0fa0a2.jpg)  
  

La **Setmana Ciclista-Volta Comunitat Valenciana Fèmines** disputarà la seua desena edició entre els dies 13 i 16 de febrer, tenint a Gandia com a epicentre.  
Des de hui i fins a la finalització de la prova, la platja de Gandia serà el centre neuràlgic d’aquesta prestigiosa prova ciclista on es donen cita bona part de les millors corredores del món. En total, 154 corredores de 24 equips i els integrants dels mateixos s’allotjaran a la nostra ciutat durant la prova.

Així ho han anunciat als mitjans de comunicació el regidor d’Esports, **Jesús Naveiro**, i l’organitzador de la prova, **Rubén Donet**.  
Tal com ha explicat Naveiro, Gandia serà la ciutat escollida per a l’arribada de la primera etapa, que finalitzarà el pròxim 13 de febrer a l’avinguda de la República Argentina cap a les 17 hores. L’etapa constarà de 112 quilòmetres i tindrà la seua eixida des d’Alzira.

"_En aquesta desena edició comptarem amb la participació de corredores com Elisa Balsamo, Marianne Vos, Marlen Reusser, Demi Vollering o Katarzyna Niewiadoma, entre altres. Són algunes de les millors del món, així que des d’ací volem convidar tots els aficionats al ciclisme i a l’esport a presenciar una gran jornada de ciclisme_".

Per la seua banda, Rubén Donet ha agraït la implicació de l’Ajuntament de Gandia i ha incidit en el fet que 14 dels 15 equips del World Tour participaran en la prova. "_El nivell és altíssim tant en equips com en participants. Esperem que enguany puguem tindre alguna victòria d’una corredora valenciana o espanyola_" i ha destacat que "_des d’ahir ja tenim alguns equips a la platja i hui s’espera l’arribada de bona part de la resta_".

L’organitzador també ha explicat que en la zona de meta hi haurà animació i una pantalla gegant per a seguir la prova en directe.